Schaan, 15. julij 2021

Sporočilo za medije o izvedbi prvega tabora *Alpine Changemaker Basecamp* v Valposchiavu/CH

Skupaj do sprememb v Alpah

Uspešnejše vključevanje obrobnih družbenih skupin, oživitev mest duhov na območju Alp, organiziranje skupščine *Rural Commons –* prve dni julija 2021 je v Valposchiavu v Švici potekal prvi tabor *Alpine Changemaker Basecamp* (ACB), ki se ga je udeležilo okoli 30 mladih navdušencev iz alpskega prostora in se preizkusilo v pripravi projektov, katerih namen je zagotavljati kakovostno življenje na območju Alp.

V sklopu delavnice o integriranem projektnem načrtovanju, ki jo je vodil Michael Schuster, strokovnjak za snovalsko antropologijo iz organizacije BASIS (Venosta/I), je bil za projekte udeležencev izdelan imaginaren zemljevid, s pomočjo katerega so udeleženci za vsako fazo razvoja vedeli, kje so in kaj morajo storiti. Na prednosti, ki jih prinaša obravnava iste situacije iz različnih zornih kotov, sta na seminarju o kreativnemu mišljenju opozorila Serena Curti in Umberto Anesi iz TSM (*Trentino School of Management*). Oba sta prepričana, da se morajo udeleženci naučiti, kako predvideti nepričakovane dogodke in obvladovati zahtevno krizno situacijo. Za Jensa Baduro, kulturnega filozofa in kulturnega menedžerja iz *berg\_kulturbüro* ter sopobudnika projekta, je bila zelo impresivna predvsem samoumevnost, v kateri je potekala transdisciplinarna izmenjava. Christina Thanner, projektna vodja pri CIPRI International, pa je dogodek povzela z naslednjimi besedami: »ACB je med seboj povezal najrazličnejše ljudi ter pestrost idej in strokovnih področij.«

**O alpskih zeliščih, množičnem turizmu in duševnem zdravju**

Spodbujanje biotske raznovrstnosti, razprava o sistemskih načelih dizajna, prepoznavanje potenciala praznih stavb. Sodelujoči so se na delavnicah in strokovnih ekskurzijah seznanili z uporabo novih orodij in konkretizirali svoje projekte. Pri tem so jih spremljali mentorji – strokovnjaki za različna področja, kot so znanost, podjetništvo, rokodelske panoge, regionalni razvoj, filozofija in umetnost. Gorsko središče za duševno zdravje in zdravljenje motenj prehranjevanja, umetniški paviljon na temo množičnega turizma, bivaki v zapuščenih skednjih: izhajajoč iz različnih projektov je učenje potekalo tudi na podlagi medsebojnih izkušenj. »Ljudje tukaj so bili zame resnično prava spodbuda in res je bilo lepo, ko so se z idejami in nasveti za moj projekt obračali name,« je bila navdušena Stefanie Schorz, ki ima v načrtu ustanovitev trajnostnega središča za balvansko plezanje na območju Schluchsee v Nemčiji. Claas Beeser, ki želi mladim v Piemontu/I zagotoviti bivalne prostore, je ob tem ugotavljal: »Ključno vprašanje ni, ali nekaj lahko uresničimo, temveč kako bomo to naredili. Zato se tudi pogovarjam s čim večjim številom ljudi, ki razmišljajo drugače kot jaz, saj se lahko tako iz prve roke seznanim z različnimi pogledi.«

**Za kulisami**

Udeležence tabora bo mentorski program pri izvajanju njihovih projektov spremljal leto dni. ACB je prvi pilotni projekt v sklopu transdisciplinarne mreže *Alpine Changemaker Network*, ki združuje organizacije s področja izobraževanja, regionalnega razvoja in okolja in presega državne meje, generacije, institucionalne ovire ter kulturo mišljenja in delovanja. Spremlja jih posvetovalna skupina, ki je zadolžena za oceno koncepta in izvedbe posameznega projekta, tako da se lahko mreža kar najbolje uči in nadalje razvija. Pobudo za vzpostavitev mreže sta dala CIPRA International in Jens Badura iz *berg\_kulturbüro*. Gostitelj pilotnega projekta je bil Center Polo Poschiavo z direktorjem Cassianom Luminatijem. Sredstva za izvedbo *Alpine Changemaker Basecamp* je podprl sklad Mercator Schweiz.

(3'149 znakov s presledki)

Fotografije v kakovosti, primerni za tisk, si lahko presnamete z naslednjega naslova: [www.cipra.org/sl/sporocila-za-medije](http://www.cipra.org/sl/sporocila-za-medije).

Za vprašanja vam je na voljo:

Veronika Hribernik, sodelavka za odnose z javnostmi, +423 237 53 01, veronika.hribernik@cipra.org

**CIPRA – raznolika in pestra organizacija**

Mednarodna komisija za varstvo Alp (CIPRA) je nevladna krovna organizacija z nacionalnimi odbori in regionalnim odborom v vseh sedmih alpskih državah. Zastopa več kot sto društev in organizacij iz sedmih alpskih držav. CIPRA se zavzema za trajnostni razvoj na območju Alp, ohranjanje naravne in kulturne dediščine ter za regionalno raznovrstnost in reševanje skupnih problemov v alpskem prostoru. [www.cipra.org](http://www.cipra.org)